KOLINDA Grabar-Kitarović poručila je iz Osijeka da su predsjednički izbori 22. prosinca posebno važni jer ćemo birati politiku koja će idućih pet godina promicati hrvatske nacionalne i državne interese i osobu koja će sudjelovati u rješavanju ključnih društvenih problema, a ne biti fikus na Pantovčaku.

Hrvatska predsjednica i kandidatkinja HDZ-a za novi predsjednički mandat Grabar-Kitarović na predizbornom je skupu istaknula kako na ovim izborima "svi moramo razmisliti kamo ide Hrvatska" te da se trebamo ujediniti u ljubavi prema domovini, a ne se usredotočiti na svađe i prepirke te izlike kako se nešto ne može učiniti zbog nedostatka ovlasti.

Ocijenila je kako je Hrvatska zemlja talentiranih ljudi te da moramo "zajedno pomoći našim talentima da povuku Hrvatsku tamo gdje joj je mjesto, među najprosperitetnijim i najboljim mjestima za život u svijetu.

Imamo sve, resurse i ljude. Treba nam samo dobro vodstvo, a ne ono koje tvrdi da ne može ništa napraviti, nego da može biti fikus ili simbol nerada. Treba nam rad i dostojanstvo", poručila je Grabar-Kitarović.

Kaže da je bila kritična prema vladama

Podsjetila je kako je u svom mandatu znala biti kritična prema vladama jer "ne želi da budu salonski političari" te najavila da će "nastaviti biti kritična prema bilo kome tko je neradnik, tko ne radi za Hrvatsku, tko podcjenjuje Hrvatsku, koji misli da je Hrvatska mala i beznačajna".

"S druge strane, uvijek ću pružiti ruku prema svima koji žele surađivati jer jedino u suradnji možemo postići ono što narod želi, a narod je izvor vlasti u ovoj državi i nemojte dopustiti pojedincima da vam govore da su oni bitniji od vas", istaknula je Grabar Kitarović.

Kazala je kako su je roditelji naučili da se jedino radom, trudom i zalaganjem može nešto postići u životu i da zato "ne želi neradnike na čelu države jer to su samo izgovori kako ovlasti nisu dovoljne".

Kaže da ima dogovor da ljudi rade odavde za 8000 eura

Tekst se nastavlja ispod oglasa

Ustvrdila je kako će "otvoriti nova radna mjesta" iako neki tvrde da se to ne može.

Tvrdim da se to može jer već imam dogovore s nekim državama, da nam Hrvati odu na obuku negdje drugdje i da se vrate u Hrvatsku, da rade preko interneta u nekoj drugoj državi, a u Hrvatskoj zarađuju osam tisuća eura. Zamislite što to znači za naše mlade, istaknula je.

"Nemojte podcjenjivati svoj glas, meni je svaki glas bitan jer je glas od mojega naroda, a ja vam jamčim da ću i dalje biti vaš glas i vaša predsjednica", poručila je Grabar-Kitarović.

Voditelj njezina izbornog stožera osječko-baranjski župan Ivan Anušić kazao je kako se "kandidat hrvatske, demokršćanske i domoljubne opcije mora dovesti do cilja i da Kolinda Grabar-Kitarović mora pobijediti".

Šef Kolindine kampanje: Ako ti je temelj priče Domovinski rat, onda si 1991. morao biti ovdje

Ustvrdio je kako u kampanji trpe napade medija koji "nisu objektivni i realni" te da su ovi izbori bitni jer su se na njima svi udružili "kako bi napadali ženu, koja ima hrabrosti više od svih njih zajedno".

"Nisu oni morali biti 1991. godine u vojsci, nije to nikakva manjkavost, ali onda dragi moj kandidat, ako ideš u tu utrku, a temelj priče su ti Domovinski rat, hrvatski branitelji, vjera, ljubav i domovina, onda si 1991. godine morao biti ovdje. Onom drugom kandidatu vjera, ljubav i domovina apsolutno ništa ne znači, tako da nije ni morao biti, to mu se ni ne uzima kao grijeh", poručio je protukandidatima Anušić.

Predsjednik osječkog HDZ-a Ivan Radić konkurenciju je nazvao "ogorčenim, pesimističnim i razočaranim gubitnicima, koji ne vjeruju da Hrvatska zna i može".

Za kandidata SDP-a Zorana Milanovića rekao je da se na izbore prijavio "bez vizije, plana i programa", dok je kandidatu Miroslavu Škori poručio kako "ovo nije sport za njega te da u politici iz njega progovara samo frustracija, mržnja i nekakav čudan svijet koji se krije iza njega".

Moramo poslati jasnu poruku, da je naše zajedništvo jače nego što su neki mislili i da nas ne mogu podijeliti oni koji za ovu državu smatraju da je neželjeni eksperiment, poručio je Radić.